[{"text_idx": "#000000", "text": "La vizito de brazila prezidento Lula al C\u0302inio, de la 12-a g\u0302is la 15-a de aprilo, promesas esti mejlos\u0302tono en la disvolvado de dulandaj rilatoj. Kadre de ekonomia kunlaboro, Brazilo kaj C\u0302inio estas du ekonomioj kiuj komplementas unu la alian kaj havas grandegan potencialon por plivastigi kungajnajn partnerecojn."}, {"text_idx": "#000002", "text": "Planita por la fino de marto, kun dau\u0306ro de kvar tagoj, la vizito estis prokrastita pro malsano. Kelkaj membroj de la delegitaro, tamen, jam estis en C\u0302inio kaj dau\u0306rigis plenumadon de siaj tagordoj, inter ili la ministro pri agrikulturo kaj bestobredado, Carlos Fa\u0301varo, kiu anoncis gravajn atingojn, inter ili la fino de sanitara embargo al brazila bovaj\u0302o."}, {"text_idx": "#000003", "text": "Konsiderante, ke pluraj akademiaj kaj entreprenaj eventoj jam okazis, nun restas al prezidento Lula plenumi la ceterajn aktivaj\u0302ojn, inter ili la vizito al la c\u0302ina paralelulo Xi Jinping, kiam ambau\u0306 gvidantoj devos anonci gravajn interkonsentojn."}, {"text_idx": "#000004", "text": "La unua oficiala aktivaj\u0302o de prezidento Lula en C\u0302inio estas vizito al la sidejo de NDB - Nova Disvolvig\u0302a Banko, por enpostenig\u0302o de g\u0302ia nova prezidanto, la eksa brazila prezidento Dilma Rousseff, matene de la 13-a de aprilo. Dilma estas unu el la plej elstaraj kadroj kiujn Lula povus havi por sia registaro, sed preferis sendi s\u0302in al S\u0302anhajo, montrante, ke la brazila registaro alte taksas la strategian gravecon de tiu banko, en kies fondig\u0302o Dilma, tiam prezidento de Brazilo, ludis gravan rolon."}, {"text_idx": "#000005", "text": "Lastatempaj s\u0302ang\u0302oj en la internacia scenejo igis NDB ankorau\u0306 pli necesa: la financa sistemo de Bretton Woods montrig\u0302as nekapabla certigi la interesojn de emerg\u0302antaj ekonomioj, c\u0302ar g\u0302i permesas banaligon de unuflankaj ekonomiaj sankciumoj kaj la uzon, fare de mondpotencoj, de internacia financa sistemo kiel geopolitika armilo. Pro tio, estas grave ke BRICS-landoj disvolvu, kune kun aliaj sudaj landoj, alternativajn sistemojn pri monprunto kaj internaciaj bankaj g\u0302iroj. En tiu kunteksto, Brazilo kaj C\u0302inio interkonsentis pri starigo de pagsistemo sendependa de la usona dolaro por la dulandaj transakcioj, kio ne nur pli bone protektas strategiajn interesojn de ambau\u0306 landoj, sed ankau\u0306 malaltigas kostojn."}, {"text_idx": "#000006", "text": "La elekto de Dilma por gvidi NDB-on ankau\u0306 signalas, ke BRICS ludos kernan rolon en la ekstera politiko de prezidento Lula. Lau\u0306longe de historio, malsamaj popoloj bezonis disputi rimedojn kaj teritoriojn, estiginte internacian medion bazitan sur malfido kaj perforto."}, {"text_idx": "#000008", "text": "En tiu c\u0302i nova situacio, BRICS, kiel heterogena grupo kapabla pragmate kunlabori kaj samtempe respekti diferencojn, prezentas naturan tendencon ludi gravan rolon en la plurpolusa mondo kiu naskig\u0302as."}, {"text_idx": "#000009", "text": "Inter la pli ol 20 interkonsentoj kiujn Lula kaj Xi devas anonci kune la 14-an de aprilo, oni atendas la lanc\u0302on de tutmonda koalicio kontrau\u0306 malric\u0302eco kaj malsato, malferma al la partopreno de aliaj landoj. Tio estas alia grava iniciato, kaj se oni sukcesos g\u0302uste trakti g\u0302in, g\u0302i povas malfermi novan agadkampon por BRICS kaj meti g\u0302in en la avangardo de la lukto kontrau\u0306 la c\u0302efaj tragedioj de la homaro."}]